Papersnake/gushiwen huggingface dataset:
赠霍渭先进士毕姻归南海长律一百韵
湛若水（明代）

发迹青云上，收身紫极边。相逢何恨晚，倾倒到忘年。

溟海千龄鹤，风波万斛船。是源终必达，若火势方然。

斗极应长定，星霜却屡迁。哲人无习气，圣学谢陈篇。

四宇云消尽，中天月自圆。有流皆赴海，无地不同天。

锻炼功须此，山林趣已偏。百途皆适国，一苇亦杭川。

尺蠖时乎屈，羚羊有或悬。陆沈须似朔，勇退每思钱。

敝帚真谁售，兰膏合自怜。侧身观世界，引手汲天泉。

铁笛吹何处，蒲团坐欲穿。前程无税驾，重任未弛肩。

在水应为润，存规必作员。一心从主宰，万事或因缘。

肯信神为速，还如静者便。掉头归海岛，障眼扫云烟。

尧舜非无受，羲皇更有前。多岐分炼术，捷径入金仙。

逝者无停息，斯文久绝传。开怀舒浩荡，洗耳藉潺湲。

到处逢膏火，将身赴熬煎。清凉思盥濯，荤血饱腥膻。

大隐金门客，叨陪玉帝筵。全身徒蛰虺，奋击愧高鹯。

瑗过年将迈，予诛志速悛。惭无退日手，犹树彗云鋋。

有客利攸往，何人敢与权。高坚劳钻仰，影响病拘挛。

根本方时发，支离在必蠲。艺游须有息，德猎迅于畋。

观海知无量，窥天失大全。中心秉明哲，和气会相宣。

至德酬知己，高谈谢世贤。庶几犹万一，彷佛见三千。

独步难为继，将开必有先。时贤生衮衮，粤秀起翩翩。

古调诚孤唱，高山未绝弦。流行虽宇宙，鱼兔有蹄筌。

蕴藉胡为者，声名骤隐焉。奎星元朗矅，文运亦回旋。

讨论随毛颖，游居即楮玄。骐骝产渥水，毛羽长青田。

子史如珠贯，经书以类连。玉金声互戛，苕翠色相鲜。

古器看黄吕，和音听铎舷。纷纷惊藻思，稍稍弄云笺。

历块迷途辙，追风累缠牵。同行常似砥，皇路忽如邅。

弃席还当惜，君恩忍遽捐。瓶冰占气候，尺水起漪涟。

枯草知兴废，元龟定涧瀍。七三梅有摽，花柳昼连阡。

去路瞻南斗，归途转北鞭。寿筵舞锦绣，月殿见婵娟。

珠剃先隆翟，峨冠细玩蝉。李桃酬种种，瓜瓞祝绵绵。

家徒四白壁，业有一青毡。永怀梁子节，不愧孟光钿。

牧犊心悲雉，东莱笔胜椽。光生魁堡里，华发秀山巅。

泉石宁耽恋，膏肓可疗痊。依依看院草，冉冉见池莲。

倒蔗渐如境，么荷苦似拳。会前釐室席，已兆讲堂鳣。

尘土浑缁素，风埃没锦鞯。灵源殊濯濯，静溜自涓涓。

习静依山下，行歌到海壖。大醒尘土梦，勇斩葫芦缠。

閒倚孤崖啸，魂酣绝嶂眠。未须游远骑，祇合坐中坚。

花发馨香远，云开锦绮妍。抢榆无大翼，止棘是轻翾。

允矣谁能拔，招之或以旃。尘头障霾雾，足底动星躔。

衾影恒存畏，盘盂亦致虔。至人无彼我，举世入陶甄。

谁捧寻常土，时方四六骈。醯鸡生翰简，负蝂累尘编。

开户誇新学，名家业旧专。诚能通内外，不必佩韦弦。

槁槁修形客，泠泠古寺禅。到头还自得，入手要求诠。

蜀犬多骇日，南辕岂适燕。十千凭奋迅，九万快高骞。

看剑歌还叠，拈杯语更延。途危防骥足，江涨慑蛟涎。

西土无仪凤，南州有杜鹃。笔谈先远寓，书舫蚤言还。

蹈海休从鲁，寻山谩觅佺。临流悲影独，涉水惜裳褰。

渊静忻潜鲤，天空看戾鸢。如君多直谅，合我补遗愆。

壶子机将杜，西铭意独镌。王孙何伥伥，芳草又芊芊。

远到仍胜重，孤征岂惮孱。为言同志子，共赴胜流铨。
暴雨
韦庄（唐代）

江村入夏多雷雨，晓作狂霖晚又晴。

波浪不知深几许，南湖今与北湖平。
客有传黄戎州三绝句者因次韵
晁说之（宋代）

名大不忍杀，罪大不以赦。
荔子红满山，身落乡人社。
手植盆蕉经冬犹绿晨雪静对赋诗记之
何乃莹（清代）

翡翠新鲜玉莹洁，天然图画自清绝。满园寒色透重帏，窗里芭蕉窗外雪。
鹧鸪天（元夕不出）
姜夔（宋代）

忆昨天街预赏时。柳慳梅小未教知。而今正是欢游夕，却怕春寒自掩扉。

帘寂寂，月低低。旧情惟有绛都词。芙蓉影暗三更后，卧听邻娃笑语归。
次韵杨少云桂花
高文虎（宋代）

溶溶漠漠秋光淡，耿耿寥寥夜色清。
不是灵根函爽气，如何醖得此香成。
玉兔捣霜千万粒，凄风折作四花凝。
广寒惯识朝真趣，一笑秋空意欲凌。
送綦毋潜
卢象（唐代）

夫君不得意，本自沧海来。高足未云骋，虚舟空复回。

淮南枫叶落，灞岸桃花开。出处暂为耳，沉浮安系哉。

如何天覆物，还遣世遗才。欲识秦将汉，尝闻王与裴。

离筵对寒食，别雨乘春雷。会有征书到，荷衣且漫裁。
句 其三
释赞宁（宋代）

登楼千里月，攲枕一声蝉。
和应之盛夏
张耒（宋代）

驱马畏炎暑，杜门常鲜欢。
吴绡朝扇薄，越布夜衾单。
饮沼山禽渴，沾泥雨果残。
二年薇与蕨，实厌野人餐。
经筵彻章物赐诗卷
王与钧（宋代）

一种寒梅白玉条，迥临村路傍溪桥。
应缘近水花先发，疑是经春雪未消。
题恭亲王歌唐集句图和原韵
孙诒经（清代）

漫将得失论鸡虫，心醉三唐妙咏中。百衲琴弦清韵古，七襄云咏巧机同。

雄才直欲兼群美，奇句谁携问太空。我亦梁园旧宾客，披图仿佛坐春风。
弇园杂咏四十三首 其九 萃胜桥
王世贞（明代）

镜收远近观，毂绾往来路。至此即命觞，徘徊不忍度。
乘月夜行晨至黄洞过峡山已三十里
许宗彦（清代）

七年八过清远峡，一度题诗凝碧湾。寒月沈江明去棹，好风吹梦绕苍山。

旧游记坐谈经石，古洞谁寻白玉环。翠巘绿烟回望合，灵旗蚃曶二禺还。
城南道中有感
陆游（宋代）

行李萧然一束书，城南触目更愁予。
市门乞食僧持钵，关路哦诗客跨驴。
残发无多真已矣，名山未去独何欤？芒鞋可卖身犹健，红树青霜十月初。
严光墓
史浩（宋代）

玉匣蛟龙已草莱，一丘马鬣尚封培。云台若也表名姓，千古谁知有钓台。
次韵张仲宗 其四
葛胜仲（宋代）

冠玉何因常瓮牖，身名未泰少安之。雀罗忽枉黄金弹，惊怖还应震失匙。
盘豆驿
陶廷珍（清代）

丛山如破衣，人似虱缘缝。盘旋一线中，欲速不得纵。

高尘接云雾，填塞眼耳空。终朝汗如濯，肤曝烈日痛。

荒驿竖孤烟，喘定一驻鞚。水浆乞茅店，安得量瓶瓮。

出关马已瘏，望岳目犹送。长途聊自遣，羞作步兵恸。
送杜奉职
李覯（宋代）

青紫皆同道，稀曾到薜萝。
感君非我辈，无事每来过。
此别当贫病，何年共醉歌。
人生有后会，争奈鬓双皤。
司中司命五首 其三 奠币用《容安》。
郊庙朝会歌辞（宋代）

我诚既洁，我豆既丰。神来降斯，有俨其容。荐此嘉币，肃肃雍雍。

何以侑之，于乐鼓钟。
峡山飞来寺 其二
岑万（明代）

碧水遥从天际来，两山疑是巨灵开。啼猿归处流云湿，客子来时画角哀。

黄鹄青冥人共语，疏林清磬鹤初回。上方更借绳床坐，閒对松萝一举杯。
呈周清溪
褚伯秀（宋代）

清溪千仞馀，中有一道士。彼亦何人斯，景纯慕若此。

吾乡汝南英，大涤隐君子。好客仍收书，东老未足拟。

竹宫需贤才，师命促共理。无心云出岫，有类月印水。

乐与物为春，自然人鉴止。二千年再来，雅号乃默契。

挈世返真淳，为教立仪轨。潜增翠蛟润，益壮天柱势。

近闻筑玄都，崇岗枕龙耳。充庭兰玉茂，五云楼阁起。

笙鹤时往来，尘寰一俯视。纷争梦未醒，王侯到蝼蚁。

君壮我垂老，别日嗟激矢。相逢且尽欢，升仙不如醉。
末题
陆游（宋代）

平日尤闲老更闲，一毫世事岂相关。
孤云不散来归岫，细水无声自出山。
支径过僧才百步，小楼藏药可三间。
客来不肯通名姓，熟视吾庐为破颜。
感寓三首 其一
戴复古（宋代）

古今通一理，趋向自多门。贤士玉成美，贪夫金注昏。

谁知身是患，人以道为尊。前辈□□死，姓名千载存。
贺皇太子九月四日生辰四首 其二
杨万里（宋代）

代邸躬仁俭，汤孙世圣贤。谁云无二日，今恰见三天。

甲观初寒夕，神光似昼然。前星那解老，何但八千年。
浪淘沙（朱都大和荆州作，次韵谢之）
丘崈（宋代）

潇洒五湖仙。踏遍尘寰。吟哦长忆两松闲。邂逅天涯还一笑，璧合珠连。

风采照衰残。妙语冷然。妓围香暖簇金蝉。端为故人情未减，醉玉颓山。
题郑所南兰
倪瓒（元代）

秋风兰蕙化为茅，南国凄凉气已消。
只有所南心不改，泪泉和墨写离骚。
次韵十二神体
方岳（宋代）

鼠技歇穷谁比数，牛衣政可眠春雨。
虎窥九关高莫扪，兔秃千毫老无补。
龙婴鳞逆事可惊，蛇画足添心独苦。
马宁坂下困盐车，羊勿梦中翻菜圃。
沐猴从尔楚入冠，荒鸡宁起刘郎舞。
狗监无烦诵子虚，豕亥纵分不取。
鼠穴不能容窭数，牛角自歌深夜雨。
虎头肉食飞者谁，兔窟趺居狡何补。
龙籍亦何终当还，蛇杯生疑空自苦。
马曹误我盍归田，羊羹祸人宁学圃。
猴拳蕨嫩鲜可烹，鸡毛菜香醉言舞。
狗尾时时遣续貂，豕白献惭吾不取。
送平判官入秦（一作卢象诗）
綦毋潜（唐代）

谪远自安命，三年已忘归。同声愿执手，驿骑到门扉。

云是帝乡去，军书谒紫微。曾为金马客，向日泪沾衣。
送韩玉汝
曾巩（宋代）

野岸涨流水，名园纷杂英。
旭景冠盖集，清谈樽酒倾。
重此台省秀，驾言江海行。
已喜怀抱粹，况推材实精。
众许极高远，时方藉经营。
讵止富中廪，固将泽东氓。
还当本朝用，不待芳岁更。
功名自兹始，勿叹华发生。
七夕赋咏成篇
何仲宣（唐代）

日日思归勤理鬓，朝朝伫望懒调梭。凌风宝扇遥临月，

映水仙车远渡河。历历珠星疑拖珮，冉冉云衣似曳罗。

通宵道意终无尽，向晓离愁已复多。
无题·重帏深下莫愁堂
李商隐（唐代）

重帏深下莫愁堂，卧后清宵细细长。
神女生涯原是梦，小姑居处本无郎。
风波不信菱枝弱，月露谁教桂叶香。
直道相思了无益，未妨惆怅是清狂。
赵通判挽诗 其二
林希逸（宋代）

碎剧更尝久，跻攀鬓已皤。题舆嗟命啬，制锦得名多。

铭好传千载，梁摧付一窠。书丹惭钝笔，回恻甚于苏。
朝谒武信殿三首 其一
刘敞（宋代）

旌旗千里自天来，投策黄河饮马回。圣主醳兵方外服，东巡日观望蓬莱。
题邓弥之白香亭诗稿 其三
许振祎（清代）

怅望人间百事违，辞官重恋老莱衣。重围趋死义不辱，尽室报恩情庶几。

完节居然名地好，冒功那问几人非。当时祇有西江月，曾照危陴泪暗挥。
山中避盗后十首 其九
周紫芝（宋代）

贼去方烧县，兵来复打城。艰难唯有骨，生死两无情。

欲住家何有，谋归计未成。人言李御史，满腹是精神。
寄怀冯青门次陇客弟韵
周在浚（清代）

传家清白有渊源，百卷残书拥一轩。论少绝交讥到溉，世无知一叹虞翻。

英雄埋没归黄土，壮士萧条掩席门。万事无如杯酒好，桔槔亭畔自锄园。
咏梅杂诗
张道洽（宋代）

此兄自是风尘表，半在山巅半水涯。
老子怕寒浑不出，夜窗明月看横斜。
天台游山
陈知柔（宋代）

烟萝穿几重，柴车倦驱驾。
忽寻钟磬音，山腰得僧舍。
主僧闻我来，曳杖出相迓。
揖我坐虚阁，登临欠台榭。
老屋数椽余，风物自闲暇。
古木出云杪，遥岑来竹罅。
下临一泓水，涵光冷相射。
但能了此生，未遽惭大厦。
我本山中人，偶失学圃稼。
为米聊复留，两同僧过夏。
得舟家可浮，遇竹宅便借。
是处皆南山，何必东篱下。
悠悠去忘归，宁畏长官骂。
松月苦留客，徘徊度清夜。
明朝过桃溪，溪女莫相诧。
渡芦达磨赞二首
释智朋（宋代）

破六宗邪，开五叶花。
西天此土，地无硃砂。
北山游亭
戴叔伦（唐代）

西崦水泠泠，沿冈有游亭。自从春草长，遥见只青青。
自题长短句后
刘克庄（宋代）

春端帖子让渠侬，别有诗馀继变风。
压尽晚唐人以下，托诸小石调之中。
蜀公喜柳歌仁庙，洛叟讥秦媟上穹。
可惜今无同好者，樽前忆杀老花翁。
送恩平潜使君还里二首
李昴英（宋代）

五载南州屈重名，活人一段是归程。
两州曾唤两苏起，孤节要师孤竹清。
合有峰车催赴阙，不应画戟又专城。
闲身已决深山底，千里犹能共月明。
比作诗从成父索不老泉并简子进昆仲今日成父送酒与子进子肃子仪诗俱来复次元韵
赵蕃（宋代）

闲居顾合亲杯勺，醉后无人怪疏略。所嗟故旧不可同，往往茅疏成独酌。

儿曹痴疾故我问，问我嗜此有何乐。那知是乡疆场宽，南北东西无住著。

自应祗觅睡昏昏，不肯留计绶若若。浮生倏忽几许事，今是何必还须昨。

粗能适意效陶阮，底用策勋追卫霍。比年多病苦羸劣，暇日关心惟裹药。

誓从欢伯重寻盟，身虽欲前心乃却。今晨风日亦佳哉，冬暖如春木阴薄。

潜鱼拨剌鸟缓鸣，得处与我端相各。应门走报白衣至，麾去谓尔宁善谑。

山阴应接已不暇，安得此君仍大嚼。须臾负担置我侧，趺坐方稳为惊作。

问之遣向阿连家，季也不爽千金诺。竟徵西园昔人例，尚病无花来自洛。

快令汲井洗觥觞，小摘畦蔬失穿屩。俱来数纸定谁氏，疑枉续帖摹秘阁。

抽簪击钵一诵之，郊居赋谢东阳约。苍然暮色且欲合，檐光小占明窗拓。

一时顿有未足道，真是曹刘暗中索。预愁取将下雷电，破箧深藏更牢钥。

出门仰视天雨霜，良夜初沉云四幂。
金刚随机无尽颂·福智无比分第二十四
释印肃（宋代）

无为福胜田，顿觉如来禅。
阿鼻刹那灭，八万及四千。
思齐己上人
修睦（五代）

同人与流俗，相谓好襟灵。有口不他说，长年自诵经。

水声秋后石，山色晚来庭。客问修何法，指松千岁青。
探梅
释道潜（宋代）

问讯风篁岭下梅，疏枝冷蕊未全开。繁英待得浑如雪，霜晓无人我独来。
和白沙先生菊花
林大章（明代）

重阳菊绽九江滨，彭泽风清独岸巾。千载又开庐阜径，秋英还遇古今人。
枯树
王荫祜（清代）

浪说三株绕砌罗，连枝憔悴感寒柯。皴霜皮黯冬心在，媚雨条稀老干多。

至竟成材关阅历，独怜生意渐婆娑。杜陵诗句兰成赋，一例霜毫忍泪呵。
长相思
张镃（宋代）

晴时看。雨时看。红绿云中驾彩鸾。阳台梦未阑。

咏伊难，画伊难。服透东皇九转丹。光生玉鍊颜。
饮桂州酒示柄
邹浩（宋代）

好酒如好人，虽久略不变。炎凉互推移，气味愈可见。

岂若茅柴浆，多为众所贱。举杯吾得师，足以警閒燕。
外道李浩和景贤霏字韵予再和呈景贤
耶律楚材（元代）

尘缘划断已忘机，布鼓徒敲和者稀。中隐强陪人事过，禅心不与世情违。

昔年勋业真堪笑，旧日家山懒欲归。我爱北天真境界，乾坤一色雪花霏。
观使太尉张求颂
释如净（宋代）

居士眼睛吞佛祖，衲僧鼻孔透乾坤。
眼睛鼻孔初无间，万古宗门结痛冤。
鲁中都东楼醉起作
李白（唐代）

昨日东楼醉，还应倒接蓠。
阿谁扶上马，不省下楼时。
度峙崦岭至铜坑
汪芑（清代）

漠漠云阴二月天，层冈复岭俯平田。杏花能白非关雨，杨柳初黄不受烟。

幽境每从迷路得，吟怀差喜入春妍。湖山旧侣销兵燹，寥落晨星感昔年。
次韵陈勉仲二首
王之道（宋代）

蜂喜春晴竞出笼，雪明篱脚眼看融。
柳条借日还金色，梅萼因风动玉容。
窥牖数声禽度曲，过庭千字雁书空。
青毡笑指吾家物，芳草无边一望中。
偈二首
释道川（宋代）

东边觑了复西观，拄杖重重话岁寒。
带雨一枝花落尽，不烦公子倚栏干。
四友亭诗有序 其三
边贡（明代）

叔氏曰：我所友兮在孤山。繁英灿灿开冰颜，千秋万岁倚清寒。

灿人赠我素锦緺，何以报之梅白华。朝餐暮饵神精和，驾青禽兮凌紫霞。
公议郎中挽歌词
陆佃（宋代）

恺悌虽平进，艰难亦备更。冰厅谙冷宦，梦境过浮生。

云海仙舟隔，风旌粉字横。莫埋言行录，留著后人行。
绍兴十年发皇太后册宝八首
佚名（隋代）

礼行东朝，乐奏大吕。
羽术森陈，簪坤式序。
云幄邃央，宏曲是举。
天子万年，母备环宇。
端溪访古上人
李畅（明代）

步入招提境，浑疑是化城。雨花飘梵色，落叶度秋声。

石涧千丝细，云门一派清。竹炉煎活水，相对话无生。
文宣王及其弟子赞
宋高宗（宋代）

养才以道，圣人兼济。
始谓不仁，问鲍良喜。
寓志农圃，似睽仁义。
学稼之辞，岂姑舍是。
送张法曹
宋祁（宋代）

驶骑柳枝鞭，春逵望雒廛。
赋才宾右俊，掾诺府中贤。
宫楯含樱密，王渠泛醳联。
胜期资一笑，刑矢措周年。
览一斗泉憩华严洞归过十方院白牡丹正盛开
陈宝琛（清代）

寺后微径循涧阿，石厂出林如补陀。嵌空钟乳作诸相，岩顶倒补交松萝。

斗泉淙淙逗岩腹，傅会龙尾无乃讹？华严安禅有常处，南下一洞檐嵯峨。

对楼山绿泛茗椀，坐久恐放桑榆过。道逢异香出僧院，天女捧玉疑相魔。

空山春归剩自赏，奈此半霎销魂何！
踏莎行
向滈（宋代）

万水千山，两头三绪。凭高望断迢迢路。钱塘江上客归迟，落花流水青春暮。步步金莲，朝朝琼树。目前都是伤心处。飞鸿过尽没书来，梦魂依旧阳台雨。
赠知音
温庭筠（唐代）

翠羽花冠碧树鸡，未明先向短墙啼。
窗间谢女青蛾敛，门外萧郎白马嘶。
星汉渐移庭竹影，露珠犹缀野花迷。
景阳宫里钟初动，不语垂鞭上柳堤。
同韩持国饮城东俞氏园
刘攽（宋代）

贫家常汲汲，一饮自难营。不笑烹鸡黍，因之同耦耕。

林花含秀色，谷鸟变新声。归马无庸疾，郊扉最近城。
安邑董心推作舜陵四辨诗见示属和因感记传所载事地可疑者并类及之云 其一
郭为观（清代）

舜葬鸣条岂可诬，无端腐史记苍梧。岭南今日犹荒服，中古何尝入版图。
赠樊茂实铁照
张九成（宋代）

吾箧有铁镜，其光常炯炯。
有时置堂中，千妖百怪都潜影。
今以赠吾子，吾子其试听。
谨勿以照人，百鬼闻之怒生瘿。
不如照汝心，非心邪意令远屏。
闇室何妨日月明，闤闠方知天地静。
它年相见打破镜，吾当大笑君其领。
青石梁
庄培因（清代）

石梁积空雾，策马穿宿障。一径迥入幽，两壁俨相向。

攀援穷上跻，彳亍怯下望。才过登历艰，始觉宇宙旷。

朝霞忽争飞，变幻非一状。独树缀高岭，残云带连嶂。

即自信多奇，嗒焉效天放。
劝农
虞俦（宋代）

惭愧荒三径，羁栖漫一同。
青春非老事，白眼有途穷。
柳暗鸦藏绿，花飘燕蹴红。
平生孔北海，未放酒樽空。
次韵审知十三日四绝
赵蕃（宋代）

尺水真成起丈波，水南水北断经过。
几思落笔题观涨，却恨诗材本不多。
和王提学先生雪后游玉山
庄昶（明代）

乾坤何处且诗名，三十六峰刚雪晴。病野我谁堪鹿驾，此山天本做仙城。

人徒瑶草拈相谑，公有儒丹自养成。石室肯容分半榻，静焚香坐了心兵。
送欧阳会稽之任
王昌龄（唐代）

怀禄贵心赏，东流山水长。官移会稽郡，地迩上虞乡。

缓带屏纷会，渔舟临讼堂。逶迤回溪趣，猿啸飞鸟行。

万室霁朝雨，千峰迎夕阳。辉辉远洲映，暧暧澄湖光。

白发有高士，青春期上皇。应须枉车歇，为我访荷裳。
施平乐暨盛氏两都运过访超然堂
邵宝（明代）

我作新门待客开，山中秋晚数翁来。坐临岩壑笛三弄，游返江翁酒一杯。

论世已非空里阁，怀人最是月中台。说蛇说虎真惊耳，起听寒泉步石台。
子育见冰开因去雄州南池想亦泮矣
彭汝砺（宋代）

应是南湖冰已开，云中想见小蓬莱。东君且莫催花发，留待朱颜使者来。
严陵晓发次夏严州汝梅韵三首 其一
张羽（凤举）（明代）

官舟夜并越溪行，已判青春付客程。出嶂渐分严濑晓，听钟新识建山晴。

东来白雪明江县，北望红云拥帝城。三辅未应愁远适，汉庭须亦试萧生。
天津早春
耶律铸（宋代）

玉京桃李待花仙，培养根芽又一年。春事动人应不浅，绿莎侵到水傍边。
高宗皇帝挽词 其二
洪刍（宋代）

往在艰难际，乾坤震扰中。京华原有主，赵魏剪为戎。

整顿须神武，扶持立隽功。配天还祀夏，真与少康同。
南歌子·感旧
苏轼（宋代）

寸恨谁云短，绵绵岂易裁。半年眉绿未曾开。明月好风闲处、是人猜。
春雨消残冻，温风到冷灰。尊前一曲为谁哉。留取曲终一拍、待君来。
洞仙歌 自寿娄江
顾潜（明代）

一碧动鲈鱼佳兴，浩荡鸥波放烟艇。过溪桥，十里香稻垂花，秋未晚，远渚芙蕖万柄。

野翁能爱我，酌酒烹鸡，何处渔歌更堪听。醉起试推篷，骤雨初收。

斜阳外、山光云影。愿百岁、逍遥瀼西东，任华发星星，换来青镜。
初发桂林，有出岭之喜，但病余便觉登顿，至
范成大（宋代）

桂林独宜人，无瘴古所传。
北客守炎官，恃此以泰然。
堂高惬宴坐，讼简容佳眠。
不计身落南，璇柄三回天。
今朝逐出岭，欢呼系行缠。
罝兔脱丰草，池鱼跃清渊。
那知多病身，久静翻怀安。
长风荡篮舆，帘箔飘以翾。
灵泉路吃蹶，仆夫告頳肩。
我亦头岑岑，中若磨蚁旋。
走投破驿宿，强饭不下咽。
兹事未渠央，万里蜀道难。
十年故倦游，况乃成华巅。
蚕老当作茧，不茧夫何言。
铜井道中
程可中（明代）

去马秋能健，归怀困暂通。
水沈江画壁，霜净雁书空。
瓦甓占村古，菑畬得岁丰。
依谁成旅宿，篝火护飞虫。
句
高似孙（宋代）

雁老已忘苏武节，蟹危犹爱毕郎奇。
颂蔡君谟
福建士人（宋代）

洛阳桥，一望五里排琨瑶。
行人不忧沧海潮，冲冲往来乘仙飚。
蔡公作成去还朝，玉虹依旧横青霄。
考之溱洧功何辽，千古万古无倾摇。
野鹘行
萧立之（宋代）

空山落日见野鹘，千仞峰尖巢嵂屼。脚根不受绦旋萦，眼底熟知狐兔窟。

翻云掠草惊万人，招呼不来难可驯。不来未必非君福，饥啄君家鸡与鹜。
沁园春 申浦闻歌，赠花桂卿校书
易顺鼎（清代）

杜牧伤春，白傅悲秋，销魂黯然。正吴桥廿四，玉箫明月，蜀弦五正，锦瑟华年。

金屋藏花，银瓶记豆，私语友人偎凤肩。凝情处，向红楼剪烛，翠港移船。

歌云不堕尊边。漫一碧迢迢锁恨天。甚愁评雁诉，筝心太热，梦和鸾杳，钿约先寒。

昙首三生，华鬘半劫，话到飘零都可怜。璇宫冷，怕霓裳舞破，空记游仙。
偶成二首
王安石（宋代）

渐老偏谙世上情，已知吾事独难行。
脱身负米将求志，肋力求田岂为名。
高论颇随衰俗之，壮怀难值故人倾。
相逢始觉宽愁病，搔首还添白发生。
徐锦衣花乳石印谱
全祖望（清代）

弯弓没石志未遂，挥刀切玉艺亦奇。此是苌弘未埋血，雪泥红爪尚离离。
题东坡蔗滓窠石
艾性夫（元代）

空洞如虚拳，拥肿类奇瘿。
槎牙老树身，相依以为命。
智士能用屈，榴皮胜毛颖。
先生倒啗余，此正入佳境。
大观祀社稷九首
佚名（隋代）

［南吕羽二奏］笾豆斯陈，三牲告幽。
报本之礼，答神之休。
来歆芬香，岂登于秋。
仓箱千万，治符成周。
题确山梵安寺
喻良能（宋代）

确山风物似齐山，谁着精蓝乱石间。
僧梵四时看紫翠，轩窗终日对孱颜。
暂容借榻松风惬，更欲题诗藓壁悭。
老我还思十年事，飞来峰上晓跻攀。
九月奉教作
李峤（唐代）

曲池朝下雁，幽砌夕吟蛩。叶径兰芳尽，花潭菊气浓。

寒催四序律，霜度九秋钟。还当明月夜，飞盖远相从。
题周氏棣华堂
李处权（宋代）

管蔡既失道，周公遂相残。
召公乃赋诗，棠棣良可观。
圣贤尚如此，末世讵得安。
斗粟与尺布，至今兴永叹。
汝南贤伯仲，乡评蔼芝兰。
冰清而玉洁，友于甚相欢。
鸿雁识先后，鹡鴒知急难。
同衣且共爨，怡怡生理宽。
壎箎翕和乐，学海闚波澜。
好爵岂终靳，未用咏考槃。
他年表门闾，紫荆出檐端。
仲夏田家
韩维（宋代）

仲夏农务急，老壮纷盈畴。
上天无愆沴，登我蚕与麰。
晨兴腰镰出，子妇向田头。
绿树绕阡陌，当昼岂暇休。
柔丝缫满盆，新实已可羞。
归来一欢笑，卒岁期无忧。
为民各有业，处世无异谋。
但愿岁尝然，囷廪有乾糇。
糟床注浊酒，邻里日相求。
书延福寺壁
朱岩伯（宋代）

双瀑飞来古寺西，月萝烟草久湮迷。
自从吾辈经行后，便觉他山索价低。
老去合为三径计，就中聊借一枝栖。
石崖大有穿磨所，从与新诗着处题。
秋来得雨
姜特立（宋代）

夜来一番雨，青我一席蔬。
洗甑炊香秔，何秘食有鱼。
便可醉新秫，唧唧鸣斋厨。
且以乐残年，此外不愿余。
荷花
释仲殊（宋代）

水中仙子并红腮，一点芳心两处开。
想是鸳鸯头白死，双魂化作好花来。
监利泛化丘湖遂至北洲寺
刘摰（宋代）

淼淼平湖阔楚江，方舟两桨破秋光。罾风钓月嘉鱼国，飞雨翘烟白鹭乡。

故老昔能悲岸谷，骚人今但爱沧浪。北州更有忘归处，寺压蘋花千里香。
事君尽忠行
释文珦（宋代）

为子当尽孝，事君当尽忠。
凡人不知此，斯与犬豕同。
臣子固贞亮，君父或颛蒙。
乃知守忠孝，亦系於遭逢。
比干忠以戮，申生孝而终。
忠戮得称仁，孝终宜曰恭。
古今每如此，片言安可穷。
炳然垂竹帛，于以开盲聋。
所遭虽若彼，力行诚在躬。
於焉二本立，足为百行宗。
忠孝苟纯至，闻望当昭融。
此理亘万世，来者能无从。
晚秋登城楼二首 其一
庞铸（金朝）

山势碧环合，溪光缟带明。牛羊成晚景，砧杵助秋声。

酒薄人情废，官閒吏事生。天东归兴满，不为忆莼羹。
桂枝香 署中丛桂数十株，交柯接荫，百年物也。今秋著花尤盛，词以赏之
周之琦（清代）

虚廊纵目，又露湿晚秋，庭院如沐。还见云根秀倚，雾绡凝绿。

西风不管青腰守，任吹开、万枝金粟。客衣尘冷，依稀犹染，小山馀馥。

念傅舍、光阴转毂。尚吟玩珠英，情寄三宿。一例茵凭，自许赏心人独。

天香正好披襟处，更佳音仙蕊初擢。故国此际，霓裳应听，广寒新曲。
吴江
张先（宋代）

春后银鱼霜后鲈，远人曾到合思吴。
欲图江色不上笔，静觅鸟思深在薦。
落日未昏闻市散，青天都净见山孤。
桥南水涨虹垂影，清夜澄光照太湖。
观钱德尝书画
陈克（宋代）

临池竞赏无心笔，破产新酬没骨花。老子眼寒俱不识，劳君煎点入香茶。
排闷
陆游（宋代）

造物冥冥中，与我无一面，不知获罪由，动辄被诃遣；又若哀其获，救以药瞑眩。
我亦揣此心，安受不敢怨。
中间戍蜀汉，十载困邮传。
骑壒蒙陇干，阵云暗秦甸，齎粮杂沙墋，掬水以三咽，传烽东骆谷，倏忽若流电。
归吴获小休，余喘仅一线。
意言在故乡，终胜客异县。
夫何命大谬，魔事每交战，友雠同一波，平地肆蹈践。
么然性命微，日畏谗口煽。
旧书不暇视，鼠迹上几砚。
负痾不即死，遂作诸老殿。
却观所更历，殆是金百链。
人谁不爱身，悔作青紫楦。
短筇入空翠，小艇破江练，渔歌隔浦闻，绩火傍林见。
苦贫虽至骨，未肯受客唁。
君看投林猿，终异巢幕燕。
有山皆可耕，焉往失贫贱！
对客
王安石（宋代）

窗壁风回午枕凉，清谈相对一胡床。
心知帝力同天地，能使人间白日长。
三月三日上忠襄坟，因之行散，得十绝句
杨万里（宋代）

淮山脚下大江横，御柳梢头绛阙明。
览尽山川更城郭，雨花台上太奇生。
寄韦谏议
王建（唐代）

百年看似暂时间，头白求官亦未闲。

独有龙门韦谏议，三征不起恋青山。
郊行雨
潘牥（宋代）

出郭忽数里，雨余秋意偏。
远山青入雾，野水白平田。
鹭立斜阳去，牛依古树眠。
不辞泥泞极，即此是丰年。
溪庵十首
刘克庄（宋代）

涨水侵门堂跳蛙，偶来常是到昏鸦。
宛如逆旅主人舍，谁访毗昏居士家。
煨芋不嫌牛粪火，供茶就用鹿衔花。
老来脚力全非昔，且可龛中坐结跏。
咸阳拜文王陵
赵宾（清代）

滔滔生死事，谁与问苍天。千古都如是，何人能不然。

圣贤归土壤，父子此山川。丰镐君臣改，海桑陵谷迁。

移龄通帝梦，埋骨启牛眠。木客游吟惯，祠官步履邅。

龙鳞攒树瘿，银字画蜗涎。樵路藤萝覆，祝碑屃赑缠。

五经光日月，九转闷神仙。风雨二陵暮，骏奔万世虔。

于昭时陟降，灵草代筳篿。钟鼓车徒散，客涕洒西烟。
余既和乐天诗而喜于年及之心犹不能自已又复
吴芾（宋代）

忆在霜台未六旬，尝陈仕宦纵家贫。
岂容七十不纳禄，却为斗升犹牧人。
年齿幸吾今已及，官曹从此不应亲。
愿天许遂终焉志，养此疏慵老大身。
顺帝
杨子器（明代）

练槌{髟圭}髻紫头绳，金绣云肩翠玉缨。
学舞天魔才摆队，长安又领接番僧。
再和
陈傅良（宋代）

休将枘凿问方员，且引壶觞对圣贤。
鸿雁不宝沧海冻，梅花相伴笑年年。
石井行
张深（宋代）

梯崖陡绝攀棱层，去天一握疑可登。神龙触石石中裂，直下万仞深冥冥。

苍鳞得径归重溟，残烟剩雨懒复升。莹晶石髓同酝酿，留此德水施高僧。

高僧飞锡婫摩城，恐迷智火遗元镫。金壶汁尽井华继，历年书勒西来经。

迄今洞秘铁石扃，法乘呵护严山灵。雷音往往动深夜，此下不少潜虬听。

有时滃郁寒云兴，气逼太古莓苔青。黝然深黑若有物，照影莫见神为惊。

一语未毕一语应，清音琅琅如斫冰。会逢金仙发砂窖，疑是玉女敲铜瓶。

或言乌山井底扬吴舲，竹山有穴通孤星。大地具可人力破，凿者安知非五丁。

轩辕九井天自生，刺指亦属真仙成。灵异未可常理测，古迹难以空言争。

阴阴危壁垂寒藤，重来腰脚力尚能。好携琉璃黄竹簟，踞此六月消炎蒸。
初宿东阁追忆文简丁公作
宋祁（宋代）

辞阁玉堂东，依然昔所从。
旧池空叹凤，残友不成龙。
制藁流尘积，砖花驳鲜重。
过车三步约，何日酹茔松。
八月二十四日州牡丹
韦骧（宋代）

八月西风动地来，枯株衰卉惨池台。如何春色花王品，独对霜威御史开。

冷艳自然欺竹柏，清香足以荐樽罍。岂非千里宽羸俗，召得阳和暗里回。
暑雨萧萧滴夜长晓窗探借九秋凉
陆游（宋代）

金荷浅酌闲传酒，银叶无烟静炷香。
舒雁且为赊死计，鸣鸠便欲策勋忙。
散人亦未全无事，枕藉琴书满一床
春思 其一
洪咨夔（宋代）

柳汁何能染鬓根，柳丝只解绊愁魂。年光有底催人急，水牡丹花又上盆。
颂古四十五首
释慧远（宋代）

暑往寒来春复秋，夕阳西去水东流。
将军战马今何在，野草闲花满地愁。
次曾宏甫见寄韵
曾几（宋代）

剖符舒子国，蜡屐皖公台。
恨不从山简，欣然见老莱。
功名身已老，交旧首空回。
早晚依刘去，朝廷不乏材。
龙井十题·潮音堂
释元净（宋代）

真说无所示，真听无所闻。
海潮山外过，妙响入深云。
衡山道中遇雪四首
赵蕃（宋代）

老树才能半白，远山已没全青。
胜践颇思朋盍，独行定谁汝令。
小苑春望宫池柳色（一作御沟新柳）
欧阳詹（唐代）

东风韶景至，垂柳御沟新。媚作千门秀，连为一道春。

柔荑生女千，嫩叶长龙鳞。舞絮回青岸，翻烟拂绿蘋.

王孙初命赏，佳客欲伤神。芳意堪相赠，一枝先远人。
药圃五咏 其五 茯苓
方一夔（宋代）

老松踰百围，名为栋梁材。孤根虽故在，不复萌条枚。

生意无处泄，浩浩还根荄。结为千岁苓，肤色状琼瑰。

洗曝不遗力，药裹手自开。羊枣出河北，胡麻来天台。

蒸以白砂蜜，盛以红瓷杯。一朝服食尽，玉色还婴孩。
酷相思·月挂霜林寒欲坠
程垓（宋代）

月挂霜林寒欲坠。正门外、催人起。奈离别如今真个是。欲住也、起无计。欲去也、来无计。
马上离魂衣上泪。各自个、供憔悴。问江路梅花开也未？春到也、须频寄。人到也、须频寄。
如梦令（题四美人画）
刘辰翁（宋代）

比似寻芳娇困。不是弓弯拍衮。无物倚春慵，三寸袜痕新紧。羞褪。羞褪。匆匆心情未稳。褪履
入山
王履（宋代）

庐山秀在外，华山秀在里。
要识真面目，即彼铁锁是。
铁锁悬当云上头，纵横曲直是谁谋。
吾今判著浮生去，不见神奇不罢休。
送史宫赞兰溪解印归阙
林逋（宋代）

杜若萋萋天似水，一樯风信快吟怀。
春坊冠盖还朝籍，宝婺豀山别悬殊斋。
访旧约僧登北固，破程乘月宿清淮。
东南出宰才居最，畴为言扬向玉阶。
怀谢子畅
赵蕃（宋代）

中年非畏别，我辈自情钟。
惨澹千山雨，凄凉四壁蛩。
有诗因闷得，先酒似愁浓。
未说扶携去，犹期一再逢。
以人生五马贵莫受二毛侵为韵送胡献叔守邵阳 其二
方岳（宋代）

襄蜀莽万里，战骨高于城。湖南宁几州，耕凿偷馀生。
送赵东永罢官归永嘉
释文珦（宋代）

一年吟抱寄京华，几度相逢说永嘉。
梦入西山寻枸杞，约归东永看梅花。
风霜推拉知何事，雨露生成自有涯。
应笑屈平终不返，空留遗恨在长沙。
浣溪沙（道情）
刘埙（宋代）

已断因缘莫更寻。寻时烦恼不如心。从今休听世间音。

鸾梦渐如秋水远，鹤情甘伴野云深。隔楼花月自阴阴。
题紫箨寺
王戬（宋代）

竹山绝顶古招提，境异相将竺国齐。
灵鹫雄吞台岳小，瑞峰高压斗牛低。
云深石怪宜猿隐，水静林幽乐鸟啼。
是说当年封紫箨，只因丹凤此中栖。
咏石牛
李白（唐代）

此石巍巍活象牛，埋藏是地数千秋。
风吹遍体无毛动，雨打浑身有汗流。
芳草齐眉难入口，牧童扳角不回头。
自来鼻上无绳索，天地为栏夜不收。
泊杨港
董嗣杲（宋代）

蒲帆发处渺回程，杨港渔家晚饭晴。
日转江空风势紧，水浮树秃雪枝明。
饥肠恋酒垂涎觅，愁眼供诗就口成。
天念奚囊向艰涩，故令岁晚迓春行。
曲沟题壁和张际亮韵二绝句 其一
姚燮（清代）

曲沟斜日送征鞍，天际高城出固安。风树危无巢可宿，荒河雁影去孤寒。
行路难 其三
庞一德（明代）

崇山魂欲断，峻壑忽横属。磴石千仞馀，十里喧寒瀑。

愿济无叶舟，梁崩谁为续。力夫负戴行，十步九踯躅。

长踞任沾洒，短绤出新浴。纵免濡首危，亦中射沙毒。

高深古有戒，胡然甘逐逐。
偈颂一百五十首
释心月（宋代）

涅槃心，差别智。
一非一，二非二。
自古诸上贤，曾未达斯理。
直饶凭麽会得，也是乌龟行陆地。
送沈谏议
曾巩（宋代）

东南经济得时英，方底除书下汉庭。
将幕鼓旗惊白昼，谏垣冠汉动青冥。
指撝瓯越归谈笑，镇压江吴出醉醒。
金鼎盐梅须大用，九霄应已梦仪刑。
寄云门长老持公一首
刘一止（宋代）

梦境清游记昔曾，而今双鬓已鬅鬙。此生有分寻云水，到处逢人说葛藤。

紫芋波棱真在眼，青鞋布袜未输僧。会投枯木堂中老，只恐诗情罢不能。
绝句奉约圭禅师相过同食荔枝 其二
李纲（宋代）

荔子丹兮满翠岚，能将法味发芳甘。舌根幸有圆通在，何惜南来与遍参。
五十自寿集唐五十首 其十九
瞿士雅（清代）

月夕烟朝几十春，年年依旧物华新。也销造化无多力，漫苦如今有限身。

得意引杯须痛饮，遇花倾酒莫辞频。

假如三万六千日，已是人间半世人。
龙
丁谓（宋代）

不操千金宝，思观九色虯。
负图钟上圣，衔烛照穷幽。
但仰飞天大，宁闻战野忧。
沃焦须霈泽，莫道我无求。
次韵九日四首 其四
刘一止（宋代）

向来风韵照清秋，气压元龙百尺楼。倒载时时忆池上，朝回日日醉江头。

甘泉正念论思旧，辅郡仍推誉望休。勃窣媻姗老归客，赖公与酒得浇愁。
徐县丞挽章
沈与求（宋代）

插架遗编满，依然手自临。瑰辞宁世用，高调罕知音。

白发浮湘意，青衫忌鵩吟。些招空往事，魂断旧家林。
满庭芳（和叶宪韵）
洪适（宋代）

柳径花台，熙熙春动，游人珥堕簪遗。枯藤到处，绿刺惹冠衣。雪后园林更好，琼作佩、香满横枝。巡檐久，留连一笑，不管午阴移。

盘洲，今雅集，皇华飞盖，挥尘迟迟。觉龟鱼增价，草木生辉。梁上不教尘落，谈文字、酒散星稀。明年好，玉津随驾，回首记襟期。
送南迁客
张籍（唐代）

去去远迁客，瘴中衰病身。青山无限路，白首不归人。

海国战骑象，蛮州市用银。一家分几处，谁见日南春。
送宋知录
叶适（宋代）

与子比邻计未疎，河梁新驾月明初。
老人轻作三年别，强记难忘一鉴余。
节相喜材添局务，寺丞引类借朝裾。
只愁恋着衙楼好，回厌家山道不如。
初冬祀坟二首 其一
韩琦（宋代）

晓乘轻凛上平冈，西款亲茔一舍强。带霭远峰时隐见，半霜残叶杂青黄。

来牟渴雨空成陇，宾雁冲云自著行。此日初冬严祀事，只增悽惕不夸乡。
次韵德孺惠贶秋字之句
黄庭坚（宋代）

少日才华接贵游，老来忠义气横秋。
未应白发如霜草，不见丹砂似箭头。
顾我今成丧家狗，期君早作济川舟。
汉家宗庙英灵在，定是寒儒浪自愁。
再次韵谢潘都干
项安世（宋代）

壮士从军不废诗，何妨笳鼓间箫篪。
秋城夜观无公事，月肋天箫有咏思。
岁稔公私方暇乐，时平福履正来绥。
金陵风月三千首，共看君侯羽扇麾。
送人复任合浦县簿
王汝玉（明代）

鸣驺何处去，南海复之官。路入蛮溪暗，珠还合浦寒。

盐车非伏骥，篱枳暂栖鸾。圣主求贤急，飞腾谅不难。
满江红 内乡作
元好问（金朝）

老树荒台，秋兴动、悠然独酌。秋也老、江山憔悴，鬓华先觉。人到中年原易感，眼看华屋归零落。算世间、惟有醉乡民，平生乐。凌浩荡，观寥廓。月为烛，云为幄。尽百川都酿，不供杯杓。身外虚名将底用，古来已错今尤错。唤野猿、山鸟一时歌，休休莫。
感旧
吴芾（宋代）

达宦吾乡旧罕闻，跻荣两禁止三人。
二公嗟已归长夜，一老知能得几春。
轩冕但堪遮俗眼，湖山正限乐天真。
不妨日日花前醉，已是行年及七旬。
宫词 其七十四
赵佶（宋代）

控马攀鞍事打毬，花袍束带竞风流。盈盈巧学儿男拜，惟喜先赢第一筹。
玉京谣·雪后独游江亭
夏孙桐（清代）

薄醉风欹帽，岁晚登临，霁景销空翳。认取高寒，苍烟林外时起。

敛怨蛾、一面西峰，甚却懒、今朝梳洗。无人际。朱阑绕遍，閒成孤倚。

年时拥鼻来吟，冷暖曾谙，是软红情味。过眼莺花，残僧多事还记。

指望中、无限楼台，又剩粉、夕阳痕渍。黄昏未。沙路倦寻归骑。
奉酬稽勋吕思泉写怀喜雪二首 其一
符锡（明代）

仙郎天上访春来，文藻偏承景运催。大液镜中行度马，上林花运坐倾杯。

寒霾九土依稀尽，瑞霭千门次第开。何似伤秋悲宋玉，令人重忆楚兰台。
忆山居
傅宏烈（清代）

当年松菊径，怅怅问何之。既觉山为远，方知我在兹。

岚收孤影秀，雨歇半峰奇。便作怒然赏，临风每系思。
访报本简长老
梅尧臣（宋代）

比泛苕溪来，初逢卞山雨。
雨收精舍出，喜与高僧语。
门临水若监，万象皆可睹。
清净欲谁邻，野莲无处所。
调笑（净友莲）
曾慥（宋代）

净友。如妆就。折得清香来满手。一溪湛湛无尘垢。白羽轻摇晴昼。远公保社今何有。帐望东林骚首。
相和歌辞。江南曲
刘昚虚（唐代）

美人何荡漾，湖上风月长。玉手欲有赠，裴回双鸣珰。

歌声随渌水，怨色起朝阳。日暮还家望，云波横洞房。
苦雨
郑方坤（清代）

远峰一发雾沈沈，拥鼻楼头耐冷吟。千叶红黏披败絮，半塍绿涨没新针。

静看豨浴连桴鼓，端怕蜗涎上枕衾。辛苦衔泥双燕子，呢喃似欲诉春阴。
浮邱八景 其四 大雅堂
黄鏊（明代）

丹台瑶室敞词坛，笔扫文星宇宙寒。堂构落成仍补衮，金莲学士在长安。
北斋
叶适（宋代）

人情无终极，匪陋则求佳。
寝处既少安，游燕岂不怀。
惟思旧酒务，糟酵茺榛埋。
破瓶聚隆垤，新甃连长阶。
种竹夹超然，称花绕北斋。
及尔风露清，忽感意象谐。
幽深容浪蕊，润泽长芳荄。
亭亭两高梧，买自娄门街。
俟以岁屡寒，窅若万仞崖。
吾留能几日，龊龊强安排。
方嫌树影瘦，复虑地势{左亻右瓜}。
世间香味悦，每与腥羶偕。
雅故使郑淆，法语仍进徘。
俯同侏儒笑，但恐好恶乖。
莫穷有限物，徇此未腐骸。
生查子·元夕戏陈敬叟
刘克庄（宋代）

繁灯夺霁华。戏鼓侵明发。物色旧时同，情味中年别。
浅画镜中眉，深拜楼西月。人散市声收，渐入愁时节。
喜宗师诸公数见过分韵得席字
吕本中（宋代）

野水春未生，积雪晴已滴。翛然六尺床，正可容一席。

诸公数往还，未厌诗酒溺。短檠有新功，妙语乃破的。

鲙槃约纤红，茗碗乱晴碧。虽无费百金，亦有饮一石。

尚念山堂老，病鸟藏羽翼。生平馀习在，种种见排斥。

荒城满泥潦，亦可试幽屐。明当袖诗往，先尽一醉力。
书隐者壁
文同（宋代）

枳棘分三径，猿猱结四邻。
茂林修竹地，枕石漱流人。
看雨搘藤杖，迎风卸葛巾。
我来怀愧甚，衣上有红尘。
十月七日入夜北风大作连两日夜方止
殷奎（明代）

黑风怒捲长淮急，白浪掀空如壁立。天纲欲解日月摇，地轴愁壁山岳泣。

大鳅失穴无处藏，小龙跳渊不敢蛰。长艘巨筏纵复横，走碇摧樯危以岌。

此时坐我运甓船，胃倒肠壁几绝粒。戽水闻声悸未平，踏冰失足嗟何及。

吾闻君子不乘危，遗体葆藏逾什袭。奎兮汝独非人子，忍使身从鱼濈濈。

屈指初终三日交，痛定思之久呜唈。作诗为戒示儿曹，十月九日山阳邑。
读子厚乞巧文
舒邦佐（宋代）

不见牛郎不秉钧，一时虽拙有清芬。
附棋待诏皆因巧，何用翻成乞巧文。
为林隐君赋石田
释文珦（宋代）

石田所无用，君独爱斯名。
应为诗书种，免教人世争。
秋风还自获，春雨不须耕。
除是长沮辈，参知高隐情。
挽故赠太子少保潘恭定公时年八十有七
王世贞（明代）

甲子前头对大廷，耗磨同辈尽凋零。官从密印加三少，帝与祯符靳九龄。

谁并五朝论出处，时因八座怆仪刑。生骄尚父犹宣发，炼得婴儿任解形。

丹灶乍闲龙虎卫，赤霄疑驾凤凰軿。耆英会里无春雪，箕尾行边有岁星。

两字易名华胜衮，千秋遗草汗长青。即看赑屃嫖姚冢，况复芝兰谢傅庭。
和罗菊潭
罗公升（宋代）

六月茫茫天昼昏，泾清渭濁不须分。
安能夜踏文城雪，只合朝须太华云。
异日亲曾拜黄石，他年应有好玄文。
人间无著欣髯处，天姥峰头一唤君。
刘公亭
王和中（宋代）

槛外长江江外山，江光山色远相连。
人耕桑柘无穷地，鸟渡烟云不尽天。
寒日竹笼沽酒市，晚风笛起钓鱼船。
宴建昌耋老
钟季玉（宋代）

大老如游更老鼓，迎来公宇共称觥。
问年齐说生乾道，有日重新见太平。
八九十翁同胜会，一千余岁侈耆英。
燕毛序齿关风化，观感油然孝敬生。
冬日书事二首 其一
张耒（宋代）

草草漫翁居，心安知有馀。风高收野潦，霜晚足园蔬。

宿火温茶箧，明灯转素书。御冬无旨蓄，渍药酒盈壶。
长生草为叶峭峰赋
王镃（宋代）

唐时吕岩叟，换骨成神仙。
遗丹传老树，变化延其年。
丹香忽融液，散入苍崖巅。
长生孕灵草，茎叶何鲜鲜。
枯根挂碧落，吞吐流虚烟。
不受水土力，不随寒暑迁。
谁能登云梯，移来此檐边。
丹花与群木，丽质徒娟娟。
彭泽虽爱菊，两院荒金钱。
濂溪空爱荷，开落秋风前。
峭峰山中客，道眼明先天。
一线同寿眼，万古长绵延。
君不见祖龙痴欲采为药，海山何处驾楼船。
春日郊居酬友人见贻
崔涂（唐代）

荒斋原上掩，不出动经旬。忽觉草木变，始知天地春。

方期五字达，未厌一箪贫。丽句劳相勉，余非乐钓纶。
田舍
杜甫（唐代）

田舍清江曲，柴门古道旁。
草深迷市井，地僻懒衣裳。
榉柳枝枝弱，枇杷树树香。
鸬鹚西日照，晒翅满鱼梁。
次韵奉酬茂恭送茉莉重台白莲
喻良能（宋代）

异暑歊然金欲流，缟裙练帨两宜秋。
笑他山谷夸黄钿，欲学令狐赋白楼。
粉笔有心争试巧，红妆无面可障羞。
明来自足映茆屋，况有诗轻万户侯。
餐菊花歌
郑思肖（宋代）

道人四时花为粮，骨生灵气身吐香。
闻到菊花大欢喜，拍手歌笑频颠狂。
忆昔我为混沌王，洞见末劫寿不长。
尽召群仙列殿下，敕宣餐菊长生方。
我今化身游下土，一嚼清凉彻肺腑。
顿令心地豁然开，迸出明珠耀今古。
普入变化妙如意，能为一切主中主。
尘尘刹刹黄金身，永救娑婆众生苦。
王遂安挽词
楼钥（宋代）

淮水占王氏，生平熟义方。
三珠欣竞秀，两桂蚤联芳。
才大用何啬，源深流自长。
青毡传令子，一箭取双鶬。
蒋公祠 其二
王兆升（清代）

西来紫气傍云明，夫人声华信莫京。冈岭已因名德峻，鄱湖更为使君清。

归鸿附骥登临远，茑草缘松霄汉荣。每过旧游吟画锦，几回翘首不胜情。
又谢三郎赞
释了惠（宋代）

箬笠蓑衣，短篷孤艇。
四海一钩，千江只影。
不知月在飞猿岭。
十忆 忆书
李元膺（宋代）

纤玉参差象管轻，蜀笺小研碧窗明。袖纱密掩嗔郎看，学写鸳鸯字未成。
流杯小宴偶成拙诗奉呈运使王密学紫微韩舍人
宋庠（宋代）

溪斋元巳得嘉宾，曲曲烟渠逗翠沦。
泼水乍经三月雨，泛觞重记九年春。
风前小舞惊馀雪，梁外清歌落暗尘。
此会贵交应绝拟，斗枢星掖两贤臣。
九日约冯伯田王俊甫刘元煇
方回（元代）

山雨初开一望之，似无筋力可登危。
每重九日例凄苦，垂七十年更乱离。
今岁江南犹有酒，吾曹天下谓能诗。
肯来吊古酣歌否，恰放黄花一两枝。
百字令 和林畏庐诗丈泛湖之作
李慎溶（清代）

越山清绝，泛湖光中夜，翛然孤引。一片玲珑惊骤冷，月底杨花吹鬓。

渔屋风生，蓬窗人悄，谁解听高韵。细波轻桨，睡鸥沙际难稳。

长叹系梦西泠，夷犹片棹，欲去频无准。闻说交芦庵外树，犹怨当年先隐。

半霎沉埋，水孤天阔，渺渺游人恨。传来新句，旧愁平地盈寸。
醉花阴 赋瞿园秋色分题得剪秋罗
郑文焯（清代）

织尽吴云愁暗醒。薄袖吹香冷。梦老汉宫秋，一片残霞，又散江南锦。

红窗刀尺催霜紧。坐晚妆凉靓。莫问浣纱人，泪粉悽迷，湿透西风影。
赏雪花分得青字
陈是集（明代）

吹起春风若有馨，指工妙处擅丹青。瀛洲胜地曾闻种，西子妆馀或起灵。

幸入筵间供啸咏，犹强枝上自飘零。安知一部天香色，不是冰魂所合形。
院后桂花
黄衷（明代）

烦襟自感零露秋，金粟蕊蕊佳香浮。鄂台峻肃称高品，树者无乃多前修。

北斗城隅月色浅，转觉晓气尤清幽。岂惟蜂蝶带痴性，苍髯绕树恒三周。

我家扶胥古渡口，一种便足光林丘。素娥首肯乞仙本，行见紫薇封南州。
昆山慧聚寺次张祜韵
王安石（宋代）

峰岭互出没，江湖相吐吞。
园林浮海角，台殿拥山根。
百里见渔艇，万家藏水村。
地偏来客少，幽兴秪桑门。
伏波
刘敞（宋代）

伏波志慷慨，南涉武溪深。铜柱功一跌，壶倾悲至今。

吾闻威四海，亦有失前禽。试察两阶舞，应如丹浦心。
镇江
文天祥（宋代）

铁瓮山河旧，金瓯宇宙非。昔随西日上，今见北军飞。

豪杰非无志，功名自有机。中流怀士稚，风雨湿双扉。
汶阳客舍
刘沧（唐代）

年光自感益蹉跎，岐路东西竟若何。窗外雨来山色近，

海边秋至雁声多。思乡每读登楼赋，对月空吟叩角歌。

迢递旧山伊水畔，破斋荒径闭烟萝。
二月一日雨寒五首
杨万里（宋代）

姚黄魏紫向谁赊，郁李樱桃也没些。
却是南中春色别，满城都是木绵花。
谢王子予送橄榄
黄庭坚（宋代）

方怀味谏轩中果，忽见金盘橄榄来。
想共余甘有瓜葛，苦中真味晚方回。
九月四日过增口道中
洪咨夔（宋代）

秋光拍塞小村墟，高下人家意自如。
屋底四蚕抽蛹细，墙头三自着花疏。
握儿早秫酒无限，杓子晚菘虀有余。
大似元丰年界好，天应容我老樵渔。
薛卿教长行歌（时量移湖州别驾）
皎然（唐代）

桂阳仙柳道家说，昔传苏君今是薛。聊将握槊偶时人，

便被人是称冠绝。黄杨文局龟螭蟠，琢成骰子双琅玕.

初疑月破云中堕，复怪星移指下攒。谁识兵奇势可保，

坐看将军上一道。有时彩王非所希，笑击单于出重围。

凫惊隼击疾若飞，左顾右盻生光辉。家本联姻汉戚里，

身是长安贵公子。名高艺绝何翩翩，几回决胜君王前。

扈游长乐与祈年，人望青云白日边。谪宦江南岁阴晚，

还将此道聊自遣。由来君子行最长，予亦知君寄心远。
榴皮题壁
任郑（宋代）

榴皮不见烟火语，隽咏坡仙三和馀。从此留芳应未歇，斓斑藓壁可无书。
桂隐纪咏四十八首 其四十二 心足寮
张镃（宋代）

闻道华胥国，依稀似醉乡。近来参得透，睡稳不因床。
春晚山庄率题二首
卢照邻（唐代）

顾步三春晚，田园四望通。
游丝横惹树，戏蝶乱依丛。
竹懒偏宜水，花狂不待风。
唯馀诗酒意，当了一生中。

田家无四邻，独坐一园春。
莺啼非选树，鱼戏不惊纶。
山水弹琴尽，风花酌酒频。
年华已可乐，高兴复留人。
客邸独坐成吟
何巩道（明代）

疏雨临阶昔昔声，雨晴忽觉月微明。羁人对酒此时叹，之子踏歌何处行。

砌叶未霜辞树晚，阁风因竹入衣轻。分明寂寞沉吟地，却遣灯花一夜生。
梅
张镃（宋代）

冒寒岗路透溪桥，驴仆翩翩叶乱飘。
还是去年初见处，青旗茅店恰相招。
从军行六章 其六
杨士奇（明代）

皇威既清肃，奏凯发回军。明旦谒金门，饮至劳殊勋。

赏赉过百千，麾下歘见分。拜稽谢万乘，归钓清江濆。
春晚感情
晁说之（宋代）

春来谁挽去难援，中有悲欢万古痕。
飞絮无家凌紫极，落英不古恨黄昏。
半涂未肯击鸣缶，百感何因招些魂。
海内一经连海外，欲搜层物且重翻。
题冯川驿壁
洪朋（宋代）

细草一方团野色，游丝百尺上晴空。预愁柳絮鹅毛白，即见桃花人面红。
西溪酬孙倚李珪二同年依韵
李复（宋代）

水部张员外，中书白舍人。
曾闻三绝句，同赏曲江春。
且逐追随旧，休悲老大身。
花今千树发，有底不来因。
午夜还乡呼酒先登钓台书二绝于壁 其一
黎贞（明代）

十年戎马不离鞍，沙漠长城万里寒。今日归来浑未老，青山还许白头看。
阮郎归·有怀北游
张炎（宋代）

钿车骄马锦相连，香尘逐管弦。瞥然飞过水秋千。清明寒食天。
花贴贴，柳悬悬。莺房几醉眠。醉中不信有啼鹃。江南二十年。
重阳日寄韦舍人
赵嘏（唐代）

节过重阳菊委尘，江边病起杖扶身。

不知此日龙山会，谁是风流落帽人。
立秋前三日夜坐庭中偶赋
陆游（宋代）

绛阙清都侍宴还，天风摇佩夜珊珊。
月轮桂满蟾初冷，星渚桥空鹊尚闲。
一鹤每临云雨上，几人虚老市朝间，试将绿发窥清镜，未愧僊姝玉链颜。
送郭进之
白玉蟾（宋代）

避暑白云乡，茶甘齿颊香。
海城悲暮角，烟树淡斜阳。
嫦娥
李商隐（唐代）

云母屏风烛影深，长河渐落晓星沉。
嫦娥应悔偷灵药，碧海青天夜夜心。
寒食·今年寒食在
王禹偁（宋代）

今年寒食在商山，山里风光亦可怜。
稚子就花拈蛱蝶，人家依可系秋千。
郊原晓绿初经雨，巷陌春阴乍禁烟。
副使官闲莫惆怅，酒钱犹有撰碑钱。
次韵春日即事六首
洪皓（宋代）

禁烟未睹燕了飞，料峭寒生透初衣。
欲去踟蹰情味恶，春归底事不同归。
送刘生之金陵就昏 其三
屈大均（明代）

外舅吾知己，殷勤为致书。地非三楚旧，人是六朝馀。

散带难云卧，牵船已岸居。不知徐庾笔，奇丽复何如。
谢向提刑见访
王庭圭（宋代）

夜郎逐客遇生还，秘阁老翁来扣关。坐听犀挥妙言语，惭非櫑具伟衣冠。

高名业已照六合，贱子穷当隐半山。陆纳家风元冷澹，口将茶果荐杯盘。
山雨
文同（宋代）

山雨洒春城，潗潗声颇急。
窗下读书人，横编揭阴湿。
高鸢饿独叫，远燕寒双入。
南园有桃杏，尽抱群梢泣。
暑夜迟眠万籁未息偶有所触拉杂书之
曹家达（清代）

远风庭下送微凉，杂沓宵声感未央。篱犬倘迎韩侘胄，官蛙谁误晋元康。

棘藩差息谗人喙，膏血难餍墨吏肠。莫向群阴争气候，高冈鸣凤在朝阳。
游南明山
唐彦谦（唐代）

久闻南明山，共慕南明寺。几度欲登临，日逐扰人事。

于焉偶闲暇，鸣辔忽相聚。乘兴乐遨游，聊此托佳趣。

涉水渡溪南，迢遥翠微里。石磴千叠斜，峭壁半空起。

白云锁峰腰，红叶暗溪嘴。长藤络虚岩，疏花映寒水。

金银拱梵刹，丹青照廊宇。石梁卧秋溟，风铃作檐语。

深洞结苔阴，岚气滴晴雨。羊肠转咫尺，鸟道转千里。

屈曲到禅房，上人喜延伫。香分宿火薰，茶汲清泉煮。

投闲息万机，三生有宿契。行厨出盘飧，担瓮倒芳醑。

脱冠挂长松，白石藉凭倚。宦途劳营营，暂此涤尘虑。

阄令促传觞，投壶更联句。兴来较胜负，醉后忘尔汝。

忽闻吼蒲牢，落日下云屿。长啸出烟萝，扬鞭赋归去。
岷王制诗饯送行次西桥步韵呈复 其一
凌义渠（明代）

祥云片片逐征车，袖得葩章与锦书。千树浓阴垂午旭，一帘爽锦散秋墟。

剖圭恰值桐飘后，酌醴还深月出初。带有馀酣随梦绕，邮亭不拟赋离居。
钱唐道中望越州山
项安世（宋代）

隔江东望越州山，七载重来喜破颜。却数故人今几在，一襟清泪湿潸潸。
游阳河岸
姚合（唐代）

终日游山困，今朝始傍河。寻芳愁路尽，逢景畏人多。

鸟语催沽酒，鱼来似听歌。醉时眠石上，肢体自婆娑。
颂古十七首
释师观（宋代）

佛法王法，更无两样。
直下一刀，未为谛当。
解嘲十绝呈浩西堂
释绍嵩（宋代）

中年养病只吟诗，心迹悬知两崛奇。
莫笑吾侬耽此癖，镜中赢得鬓成丝。
柘湖
赵湘（宋代）

盐邑沦此地，柘山岿其濒。
复惊秦时女，化作湖上神。
世事喜反覆，孰能识涯津。
物变虽万殊，不惑固有人。
春日即事呈定海尉葛叔忱
释道潜（宋代）

曾台宿霞披，滴沥朝露湿。有客独登临，含情空伫立。

问君伫立何所为，报言远人尝有期。菊花黄日出山去，芳草绿时犹未归。

万壑千岩望何极，愿托孤鸿寄消息。少年游衍易蹉跎，翻恐归来不相识。

满目春晖花烂熳，花底幽禽自相唤。纷纷万类皆有从，独我参差邈云汉。

劝君不用长相思，容颜消竭神空疲。无情况有西楼月，夜夜清光照不亏。
黄莺
赵湘（宋代）

黄金类羽翰，飞出雪晴山。
语晓他禽默，啼花别树閒。
微阳疑独照，急管偶相关。
红杏园林阔，经时得往还。
澄江归舟
吴廷燮（清代）

半江斜日送归桡，楚尾吴头入望遥。今夜乡心愁绝处，芦花枫叶暮萧萧。
偶成
姜特立（宋代）

盥面知新瘦，看书觉近昏。
风霜不相贷，老意与谁论。
夜酌
陆游（宋代）

我有一瓢酒，与君今夕同。
鸣檐社公雨，卷野沛歌风。
阅世花开落，观身劫壤空。
北邙丘垄尽，太息几英雄！
送吴春卿赴都
张方平（宋代）

法座临轩策俊髦，同君陛见预旌招。疲驽十驾始千里，孤鹗一飞先九霄。

兰棹秋风行逦迤，觚棱旭日势岧峣。石渠为谢诸时彦，行迈同趋便殿朝。
咏三良
柳宗元（唐代）

束带值明后，顾盼流辉光。
一心在陈力，鼎列夸四方。
款款效忠信，恩义皎如霜。
生时亮同体，死没宁分张。
壮躯闭幽隧，猛志填黄肠。
殉死礼所非，况乃用其良。
霸基弊不振，晋楚更张皇。
疾病命固乱，魏氏言有章。
从邪陷厥父，吾欲讨彼狂。
羁燕四十馀日归兴殊切口占赋归 其二
汪梦斗（宋代）

水畔斜阳万马行，柳边残雨一蝉鸣。催人老去何忙甚，觉我新来太瘦生。

不死虽然如管仲，有生终是愧渊明。商飙愈紧归心切，莫把诗书博恶名。
壬戌岁归治西村居奉答次道见寄长句
吕南公（宋代）

肃肃白虎殿，潭潭承明庐。人皆通籍游，我独老饭蔬。

譬彼兽啖通，岂其恶甘腴。道穷吾何之，只得归荷锄。

盛夏督耘耔，先春理陂渠。低徊居未宁，倏忽岁又除。

但怯簿有债，谁羞门少车。载歌裹饭辞，谒酒聊自娱。

念子早奋拔，声华系名驹。谁云破青衫，罪谤更勃如。

朝野固异分，知安尽夷途。牛衣与樵歌，各是对妻孥。
题徐崇威所藏贵妃上马图
金幼孜（明代）

道前宝扇拥花骢，当日君恩第一浓。不是华清事游幸，后人那得见娇容。
谢吴直卿惠嘉树篇
马廷鸾（宋代）

槐底婆娑生意尽，柳边摇落长年悲。
殷东阳守徒嗟惜，桓大将军自涕洟。
不知庾叟江潭赋，何似延陵季子诗。
东风第一枝 游峡山
周珽（清代）

六寺烟深，双峰黛冷，嬉游时际暄暖。曲塘画癋参差，曦来荻芽沙浅。

娇春罗绮，映绿净、波纹吹软。尽瘦生、掌上谁擎，漫认倚风轻燕。

帘乍卷、垂杨拂眼，门半掩、小桃窥面。歌云日趁新妆，泪竹几巡古苑。

微茫林角，挂一抹、残杨如线。怕后游、晴雨无凭，有约也应难见。
寄荆娘写真
李涉（唐代）

章华台南莎草齐，长河柳色连金堤。青楼曈曨曙光蚤，

梨花满巷莺新啼。章台玉颜年十六，小来能唱西梁曲。

教坊大使久知名，郢上词人歌不足。少年才子心相许，

夜夜高堂梦云雨。五铢香帔结同心，三寸红笺替传语。

缘池并戏双鸳鸯，田田翠叶红莲香。百年恩爱两相许，

一夕不见生愁肠。上清仙女征游伴，欲从湘灵住河汉。

只愁陵谷变人寰，空叹桑田归海岸。愿分精魄定形影，

永似银壶挂金井。召得丹青绝世工，写真与身真相同。

忽然相对两不语，疑是妆成来镜中。岂期人愿天不违，

云輧却驻从山归。画图封裹寄箱箧，洞房艳艳生光辉。

良人翻作东飞翼，却遣江头问消息。经年不得一封书，

翠幕云屏绕空壁。结客有少年，名总身姓江。

征帆三千里，前月发豫章。知我别时言，识我马上郎。

恨无羽翼飞，使我徒怨沧波长。开箧取画图，

寄我形影与客将。如今憔悴不相似，恐君重见生悲伤。

苍梧九疑在何处，斑斑竹泪连潇湘。
题魏坛二首
李建勋（唐代）

不遇至真传道要，曾看真诰亦何为。旧碑经乱沈荒涧，

灵篆因何出故基。蛙黾自喧浇药井，牛羊闲过放生池。

萧条夕景空坛畔，朽桧枝斜绿蔓垂。

一寻遗迹到仙乡，云鹤沈沈思渺茫。丹井岁深生草木，

芝田春废卧牛羊。雨淋残画摧荒壁，鼠引饥蛇落坏梁。

薄暮欲归仍伫立，菖蒲风起水泱泱。
题圆泽图
释绍昙（宋代）

月下骑寒犊，三生事细论。
已遭人点检，休弄鬼精魂。
春日二首 其二
吕本中（宋代）

谁将旧日狂蜂蝶，误入春风桃李蹊。咫尺风光不相贷，无因乞与上天梯。
谢秀才有妾缟练改从于人秀才引留之不得…嘲谢复继四首
李贺（唐代）

谁知泥忆云，望断梨花春。
荷丝制机练，竹叶剪花裙。
月明啼阿姊，灯暗会良人。
也识君夫婿，金鱼挂在身。

铜镜立青鸾，燕脂拂紫绵。
腮花弄暗粉，眼尾泪侵寒。
碧玉破不复，瑶琴重拨弦。
今日非昔日，何人敢正看。

洞房思不禁，蜂子作花心。
灰暖残香炷，发冷青虫簪。
夜遥灯焰短，睡熟小屏深。
好作鸳鸯梦，南城罢捣砧。

寻常轻宋玉，今日嫁文鸯。
戟干横龙簴，刀环倚桂窗。
邀人裁半袖，端坐据胡床。
泪湿红轮重，栖乌上井梁。
弟偁归乡
杨亿（宋代）

吾家文雅占关西，五十年来桂两枝。
突弁后生还可畏，籯金素业未应衰。
江湖去为思鲈脍，雾雨还归养豹姿。
摩厉词锋莫中辍，惊人专听一鸣时。
紫骝马·紫骝马
张舜民（宋代）

紫骝马，白面郎。
红银鞍勒青油韁，左牵黄犬右擎苍。
朝从灞陵猎，暮宿投平康。
使酒不满意，按剑叱天狼。
今年明年一如此，后年不觉发成霜。
扶肩策杖出门行，抱子弄孙楼上坐。
忽然涕泪满衣襟，为见骅骝面前过。
浣溪沙 退道
丘处机（宋代）

剑树刀山雪刃横。千磨百拷死还生。哀声流血苦难登。

针刺著身犹害痛，钢铓刳性莫非疼。如何淫放不修行。
古诗十九首
佚名（两汉）

今夜良宴会，欢乐难具陈。
弹筝奋逸响，新声妙入神。
令德唱高言，识曲听其真。
齐心同所愿，含意俱未伸。
人生寄一世，奄忽若飙尘。
何不策高足，先据要路津。
无为守穷贱，轗轲常苦辛。
忆清溪县
陈轩（宋代）

昔爱清溪景，人烟百里闲。湖居皆钓客，郭外尽禅关。

酒市遥青旆，公街枕碧山。枉教成久别，无计约追还。
九日嘉州发军亭即事
薛逢（唐代）

三江分注界平沙，何处云山是我家。舞鹤洲中翻白浪，

掬金滩上折黄花。不愁故国归无日，却恨浮名苦有涯。

向暮酒酣宾客散，水天狼藉变馀霞。
峡中即事
廉氏（唐代）

清秋三峡此中去，鸣鸟孤猿不可闻。一道水声多乱石，

四时天色少晴云。日暮泛舟溪溆口，那堪夜永思氛氲。
和郑斋同年落叶诗 其四
周绍昌（清代）

飘茵堕溷复沾泥，比似寒花命亦齐。踪迹偶同风聚散，音声莫亦省东西。

鸱张远势凌鸦背，狼籍馀痕衬马蹄。百六运穷元会改，病株仍望及春荑。
沽埭西酒小酌
陆游（宋代）

埭西小店酒新篘，一醉今朝觉易谋。
从旷劫来俱有死，出青天易始无愁。
功名未许妨高卧，风月犹能赋远游。
造物向人元不薄，卷帘万顷镜湖秋。
即事
陆游（宋代）

草衣木食更何求，穴处巢居过即休。
尚恨未能全省事，一竿风月钓沧洲。
舟过大通镇
杨万里（宋代）

淮上云垂岸，江中浪拍天。
须风那敢望，下水更劳牵。
芦荻偏留缆，渔罾最碍船。
何曾怨川后，鱼蟹不论钱。
冬日怀石孟坚
卫京（清代）

数日不一见，便生离别心。况兼寥阔久，更值暮寒深。

剡雪徒相忆，江春不可寻。所怀成落落，言念苦长吟。
后唐军士谣
佚名（唐代）

除去菩萨，扶立生铁。
归剡五首
释行海（宋代）

流水东流竟不回，已将心事作寒灰。
窗前白鸟寻常过，篱下黄寒寂寞开。
玉佩金鞍浑是梦，凤箫龙管只堪哀。
多时不得中原信，暮雨西风雁自来。
夜游孤山记
邵长蘅（清代）

余至湖上，寓辋川四可楼已半月。辋川者，家学士兄戒庵别业也。楼面孤山，暑甚，未能往。七夕后五日，雨过微凉，环湖峰峦，皆空翠如新沐。望明月上东南最高峰，与波溶漾，湖碧天青，万象澄澈。余游兴跃然，偕学士，呼小艇，渡孤山麓。从一奚童，登放鹤亭，徘徊林处士墓下。已舍艇，取径沮洳间，至望湖亭。凭槛四眺，则湖圆如镜，两高、南屏诸峰，回合如大环。盖亭适踞湖山之中，于月夜尤胜。亭废，今为龙王祠。西行过陆宣公祠，左右有居人数十家，灯火隐见林薄。

并湖行二里许，足小疲，坐泠桥石阑。学士指点语余曰：“宋贾似道后乐园废址，在今葛岭；又记称水竹院在西泠桥南，左挟孤山，右带苏堤，当即此地。”嗟乎！岚影湖光，今不异昔，而当时势焰之赫奕，妖冶歌舞亭榭之侈丽，今皆亡有，既已荡为寒烟矣！而举其姓名，三尺童子犹欲唾之。而林逋一布衣，垂六百余年，遗迹顾今尚存，何耶？相与慨叹久之。孤山来，经僧舍六七，梵呗寂然，惟凤林寺闻钟声寥寥也。作记以游之明日。
泛舟至睎真馆遇雪 其一
李纲（宋代）

云散天开一饷中，依前飞雪落层空。琼花巧缀岩端树，玉屑飘层洞里风。

溪浅且游仙掌石，云深不见幔亭峰。斯游清绝平生少，图画方知未是工。